
Konzultatív expediálás a gyakorlatban – egy tesztvásárlásos felmérés tapasztalatai

Kulcsszavak: orbáncfű; próbavásárlás; expediálás; irányelv; gyógyszerészi gondozás
Bevezetés: A gyógyszerészi munkáról kialakított képet legnagyobb mértékben a
közforgalmú gyógyszertárakban történő expediálás formálja. A betegek körültekintő
tájékoztatása nemcsak a betegmegelégedettség, hanem a biztonságos és racionális
gyógyszeralkalmazás szempontjából is fontos. Az expediálás során alkalmazandó
gyakorlatot hazánkban 2024 májusa óta a gyógyszertárakban végzett
gyógyszerbiztonsági ellenőrzésről szóló szakmai irányelv szabályozza.
Módszerek: TDK munkám keretében tesztvásárlóként 2024 első negyedévében a
konzultatív expediálás gyakorlatát vizsgáltam Csongrád-Csanád vármegyei közforgalmú,
fiók és intézeti gyógyszertárakban. A tesztvásárlást egy előre meghatározott szituáció
(orbáncfűtartalmú terméket vásárolni kívánó fiatal nő) alapján végeztem. Az expediáló
által feltett kérdésekre az előre megtervezett háttértörténet (betegség, gyógyszerelés)
szerint válaszoltam, majd a próbavásárlás során az expediáló által feltett kérdéseket és
javaslatokat lejegyeztem.
Eredmények: Összesen 110 (97 közforgalmú, 9 fiók és 4 intézeti) gyógyszertárban
végeztem tesztvásárlást 2024 első négy hónapjában. Az expediálást végző személye az
esetek zömében 39,1% nem volt azonosítható, 35,5 %-ban gyógyszerész, 12,7 %-ban
expediáló szakasszisztens végezte. A tesztvásárló jellemzőit, körülményeit a konzultatív
expediálás során megismerve nem kerülhetett volna sor expediálásra, és az esetek
44,5%-ában az expediáló (helyes indoklással) meg is tagadta a készítmény kiadását. Az
esetek 24,5%-ában sor került a diagnózis tisztázására és az esetek 43,6%-ában
(szak)orvoshoz irányítottak, azonban a már szedett gyógyszerekre az esetek zömében
nem kérdeztek rá megfelelő körültekintéssel. A szerzett tapasztalatok és a beteg-
expediáló interakciók elemzése rámutatott az expediálási gyakorlat néhány fejlesztendő
elemére.
Megbeszélés: A konzultatív expediálás az olyan alapvető egészségügyi szolgáltatások
közé tartozik, amelynek fejlesztése a gyógyszerrészi jövőképet döntően befolyásoló
tényező. Vizsgálatunkkal, amelyet az ezzel kapcsolatos irányelv publikálása előtt
végeztünk, ennek a nagyon fontos tevékenységnek a fejlesztéséhez próbálunk
hozzájárulni.
 



